MPR suah manjadi lambaga nagara paningginya unikameral, tagal imbah amandemén ka-4 MPR kadanya lambaga paningginya lagi, wan komposisi kaanggotaannya gin ba'ubah. MPR tuntung amandemén UUD 1945, yaitu tumatan 2004 ba'ubah manjadi lambaga bikameral nang tadiri matan 560 angguta Diwan Parwakilan Rakyat (DPR) nang marupakan wakil rakyat liwat Partai Pulitik, ditambah lawan 132 angguta Diwan Parwakilan Dairah (DPD) nang marupakan wakil paropinsi matan jalur indepénden. Angguta DPR wan DPD dipilih liwat pamilu wan dilantik gasan masa jabatan lima tahun. Sabalumnya, angguta MPR adalah sabarataan angguta DPR ditambah utusan gulungan wan TNI/Polri. MPR wayahini dikatuhai ulih Taufiq Kiemas. DPR wayahini dikatuhai ulih Marzuki Alie, sadangkan DPD wayahini dikatuhai ulih Irman Gusman.